1999/696/EY: Komission päätös, tehty 11 päivänä lokakuuta 1999, nautaeläimiä koskevan Pohjois-Irlannin tietokannan toimintakelpoisuuden toteamisesta (tiedoksiannettu numerolla K(1999) 3224) (ETA:n kannalta merkityksellinen teksti) (Ainoastaan englanninkielinen teksti on todistusvoimainen)



Virallinen lehti nro L 275 , 26/10/1999 s. 0032 - 0032



KOMISSION PÄÄTÖS, tehty 11 päivänä lokakuuta 1999, nautaeläimiä koskevan Pohjois-Irlannin tietokannan toimintakelpoisuuden toteamisesta (tiedoksiannettu numerolla K(1999) 3224) (Ainoastaan englanninkielinen teksti on todistusvoimainen) (ETA:n kannalta merkityksellinen teksti) (1999/696/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta 21 päivänä huhtikuuta 1997 annetun neuvoston asetuksen (EY) N:o 820/97(1) ja erityisesti sen 6 artiklan 3 kohdan ensimmäisen luetelmakohdan, ottaa huomioon Yhdistyneen kuningaskunnan tekemän hakemuksen, sekä katsoo, että 1) Yhdistyneen kuningaskunnan viranomaiset esittivät 25 päivänä maaliskuuta 1999 komissiolle hakemuksen Pohjois-Irlannin nautaeläinten tunnistus- ja rekisteröintijärjestelmään kuuluvan tietokannan toimintakelpoisuuden toteamiseksi; hakemuksen mukana oli tarvittavat tiedot, jotka päivitettiin 6 päivänä toukokuuta 1999, 2) Pohjois-Irlannin viranomaiset ovat sitoutuneet parantamaan tietokannan luotettavuutta varmistamalla erityisesti, että i) toimivaltainen viranomainen pystyy nopeasti korjaamaan mahdolliset virheet tai puutteet, jotka havaitaan automaattisesti tai asianomaisissa paikalla tehtävissä tarkastuksissa, ii) siirtojen, syntymän ja kuoleman ilmoittamista koskevat määräajat on vahvistettava asianmukaisesti siten, että ne ovat voimassa olevan EU:n lainsäädännön mukaiset, ja toimenpiteitä on toteutettava siirtojen ilmoittamista koskevien tietojen tallentamisen luotettavuuden parantamiseksi, iii) toimivaltainen viranomainen toteuttaa toimenpiteitä korvamerkkien korvaamista, erityisesti niiden jakamisen määräaikaa ja jäljitettävyyttä koskevien menettelyjen parantamiseksi, iv) toimivaltainen viranomainen toteuttaa toimenpiteitä passien oikeaksi todentamista ja hyväksymistä koskevien menettelyjen parantamiseksi, v) toimivaltainen viranomainen toteuttaa toimenpiteitä varatietokannalle määrättyjen turvallisuusedellytysten parantamiseksi; lisäksi Pohjois-Irlannin viranomaiset ovat sitoutuneet muuttamaan palkkiotilanteen ilmoittamista koskevia voimassaolevia säännöksiä nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta 29 päivänä joulukuuta 1997 annetun asetuksen (EY) N:o 2629/97(2), sellaisena kuin se on viimeksi muutettuna komission asetuksella (EY) N:o 1663/1999(3), säännösten mukaisiksi; Pohjois-Irlannin viranomaiset ovat sitoutuneet toteuttamaan tällaiset parannustoimenpiteet 31 päivään lokakuuta 1999 mennessä; Pohjois-Irlannin viranomaiset ovat sitoutuneet ilmoittamaan komissiolle edellä mainittujen toimenpiteiden täytäntöönpanon aikana mahdollisesti havaituista ongelmista, ja 3) Pohjois-Irlannin tilanteen kehittymisen vuoksi on syytä tunnustaa nautaeläimiä koskevan tietokannan toimintakelpoisuus, ON TEHNYT TÄMÄN PÄÄTÖKSEN: 1 artikla Tunnustetaan nautaeläimiä koskeva Pohjois-Irlannin tietokanta toimintakelpoiseksi 1 päivästä marraskuuta 1999 alkaen. 2 artikla Tämä päätös on osoitettu Ison-Britannian ja Pohjois-Irlannin Yhdistyneelle kuningaskunnalle. Tehty Brysselissä 11 päivänä lokakuuta 1999. Komission puolesta David BYRNE Komission jäsen (1) EYVL L 117, 7.5.1997, s. 1. (2) EYVL L 354, 29.12.1997, s. 19. (3) EYVL L 197, 29.7.1999, s. 27.